[pic] | КОМИСИЯ НА ЕВРОПЕЙСКИТЕ ОБЩНОСТИ |

Брюксел, 2.4.2009

COM(2009) 157 окончателен

Предложение за

РЕШЕНИЕ НА СЪВЕТА

за изменение на Решение 2008/938/ЕО на Комисията относно списъка на държавите бенефициери, които отговарят на изискванията за предоставяне на специалния насърчителен режим за устойчиво развитие и добро управление, предвиден в Регламент (ЕО) № 732/2008 на Съвета за прилагане на схема от общи тарифни преференции за периода от 1 януари 2009 г. до 31 декември 2011 г.

(представена от Комисията)

ОБЯСНИТЕЛЕН МЕМОРАНДУМ

Приложеното предложение за решение на Съвета има за цел изменението на Решение 2008/938/ЕО на Комисията чрез изваждане на Венецуела от списъка на държавите, ползващи се от специалния насърчителен режим за устойчиво развитие и добро управление (ОСП+) през периода 2009—2011 г.

Регламент (ЕО) № 732/2008 на Съвета за прилагане на схема от общи тарифни преференции за периода 2009—2011 г. предвижда предоставянето на преференции в рамките на ОСП+ на развиващите се държави, които отговарят на изискванията, установени в членове 8 и 9 от него. Съгласно тези изисквания всяка държава бенефициер в рамките на ОСП+ трябва да бъде „уязвима“ и да е ратифицирала и ефективно да прилага 27 международни конвенции в областта на човешките права, основните трудови стандарти, устойчивото развитие и доброто управление, посочени в приложение III към Регламент (ЕО) № 732/2008. Държавата трябва също да поеме ангажимент за приемане и пълно спазване на механизма за мониторинг и преглед, предвиден в съответните конвенции и свързаните с тях инструменти.

На 31 октомври 2008 г. правителството на Венецуела изпрати на Комисията своето искане за получаване на преференции по ОСП+ за периода от 1 януари 2009 г. до 31 декември 2011 г. При извършения от Комисията преглед се оказа, че Венецуела към посочената дата не е ратифицирала Конвенцията на Организацията на обединените нации за борба срещу корупцията, посочена в точка 27, в част Б на приложение III към Регламент (ЕО) № 732/2008.

Правителството на Венецуела чрез писмо от Мисията на Венецуела до Европейските общности се ангажира да ратифицира и ефективно да приложи Конвенцията на Организацията на обединените нации за борба срещу корупцията не по-късно от 31 декември 2008 г.

На 9 декември 2008 г. Комисията прие Решение 2008/938/ЕО относно списъка на държавите бенефициери, които отговарят на изискванията за предоставяне на режима ОСП+, предвиден в Регламент (ЕО) № 732/2008 на Съвета за периода от 1 януари 2009 г. до 31 декември 2011 г., и включи Венецуела в списъка на държавите бенефициери в очакване, че Венецуела ще предприеме подходящите стъпки, за да осигури ратифицирането и ефективното прилагане на Конвенцията на Организацията на обединените нации за борба срещу корупцията не по-късно от 31 декември 2008 г., в съответствие с поетия от нея ангажимент.

Решение 2008/938/ЕО на Комисията от 9 декември 2008 г. бе постановено с предварителното съгласие на Постоянния комитет по общата система от преференции, който се произнесе на 25 ноември 2008 г., при което 26 държави-членки (318 гласа) гласуваха „за“ и 1 държава-членка (27 гласа) гласува „въздържал се“, с имплицитното разбиране, че ако Венецуела не ратифицира и ефективно приложи липсваща конвенция до края на годината, ще бъде необходимо да се предприеме действие за изменение на списъка.

Въпреки това, към 31 декември 2008 г. Венецуела е бе ратифицирала Конвенцията за борба срещу корупцията и съответно е бе изпълнила всички необходими изисквания по силата на Регламент (ЕО) № 732/2008, за да може да се възползва от ОСП+. Последващите действия на Венецуела през януари 2009 г. за приключване на ратификацията не са от значение за изпълнението на посочените в Регламент (ЕО) № 732/2008 критерии по отношение на държавите, за да могат те да се възползват от ОСП+ от 1 януари 2009 г. Следователно е необходимо Решение 2008/938/ЕИО на Комисията да бъде съответно изменено, като Венецуела се извади от списъка на държавите, ползващи се от ОСП+ през периода 2009—2011 г.

За да се избегнат каквито и да е неблагоприятни последици за икономическите оператори, следва да се предвиди подходящ преходен период за прилагането на решението.

Във връзка с това на 30 януари 2009 г. проектът на решение на Комисията за изваждане на Венецуела от списъка на държавите бенефициери по ОСП+ бе предаден на Постоянния комитет по общата система от преференции за гласуване съгласно член 10, параграф 2 от Регламент (ЕО) № 732/2008 и в съответствие с член 5 от Решение 1999/468/ЕО на Съвета. На предложението се противопостави блокиращо малцинство от държавите-членки (72 гласа „против“ и 39 гласа „въздържал се“). 21 държави-членки (234 гласа) гласуваха в полза на предложението. Поради това комитетът не представи становище с квалифицирано мнозинство.

Вследствие на това, в съответствие с член 5, параграф 4 от Решение 1999/468/EО на Съвета Комисията е длъжна да представи на Съвета предложение, отнасящо се до мерките, които ще се вземат, и да информира Европейския парламент. Съветът може да се произнесе с квалифицирано мнозинство в срок от три месеца от датата на отнасяне на предложението до Съвета.

Предложение за

РЕШЕНИЕ НА СЪВЕТА

за изменение на Решение 2008/938/ЕО на Комисията относно списъка на държавите бенефициери, които отговарят на изискванията за предоставяне на специалния насърчителен режим за устойчиво развитие и добро управление, предвиден в Регламент (ЕО) № 732/2008 на Съвета за прилагане на схема от общи тарифни преференции за периода от 1 януари 2009 г. до 31 декември 2011 г.

СЪВЕТЪТ НА ЕВРОПЕЙСКИЯ СЪЮЗ,

като взе предвид Договора за създаване на Европейската общност,

като взе предвид Регламент (ЕО) № 732/2008 на Съвета от 22 юли 2008 г. за прилагане на схема от общи тарифни преференции за периода от 1 януари 2009 г. до 31 декември 2011 г. и за изменение на Регламенти (ЕО) № 552/97, (ЕО) № 1933/2006 и Регламенти (ЕО) № 1100/2006 и № 964/2007 на Комисията[1], и по-специално член 10, параграф 2 от него,

като взе предвид предложението на Комисията,

като има предвид, че:

(1) В Регламент (ЕО) № 732/2008 се предвижда предоставяне на специален насърчителен режим за устойчиво развитие и добро управление на развиващи се държави, които отговарят на изискванията, установени в членове 8 и 9 от него.

(2) В съответствие с член 10, параграф 2 от посочения регламент Комисията прие Решение 2008/938/ЕО от 9 декември 2008 г. относно списъка на държавите бенефициери, които отговарят на изискванията за предоставяне на специалния насърчителен режим за устойчиво развитие и добро управление, предвиден в Регламент (ЕО) № 732/2008 на Съвета за прилагане на схема от общи тарифни преференции за периода от 1 януари 2009 г. до 31 декември 2011 г.[2].

(3) Съгласно посоченото решение на Боливарска република Венецуела (наричана по-долу „Венецуела“) бе предоставен специалният насърчителен режим за устойчиво развитие и добро управление.

(4) Въпреки това, понастоящем се установи, че Венецуела не е ратифицирала Конвенцията на Организацията на обединените нации за борба срещу корупцията, посочена в точка 27, в част Б на приложение III към Регламент (ЕО) № 732/2008. Следователно Венецуела не е изпълнила всички необходими изисквания по силата на Регламент (ЕО) № 732/2008, за да може да ѝ бъде предоставен специалният насърчителен режим. Решение 2008/938/ЕО следва да бъде съответно изменено, като за неговото прилагане се предвиди подходящ преходен период. Съгласно член 214 от Регламент (ЕИО) № 2913/92 на Съвета от 12 октомври 1992 г. относно създаване на Митнически кодекс на Общността[3], митническите задължения, възникнали при ползване на предимствата от Решение 2008/938/ЕО до датата на прилагане на настоящото решение, няма да бъдат засегнати.

(5) Съгласно член 10, параграф 3 от Регламент (ЕО) № 732/2008, Венецуела се нотифицира за настоящото решение.

(6) Комитетът по общите преференции не е представил становище в срока, определен от неговия председател. Следователно мерките, предвидени в настоящото решение, трябва да бъдат приети от Съвета по силата на член 10, параграф 2 от Регламент (ЕО) № 732/2008 и в съответствие с член 5, параграф 4 от Решение 1999/468/ЕО[4],

ПРИЕ НАСТОЯЩОТО РЕШЕНИЕ:

Член 1

В член 1 от Решение 2008/938/ЕО думите „(VE) Венецуела“ се заличават.

Член 2

Настоящото решение се прилага от шестдесетия ден след датата на публикуването му в Официален вестник на Европейския съюз .

Член 3

Адресат на настоящото решение е Боливарска република Венецуела.

Съставено в Брюксел на [...] година

За Съвета

Председател […]

[1] ОВ L 211, 6.8.2008 г., стр. 1.

[2] ОВ L 334, 12.12.2008 г., стр. 90.

[3] ОВ L 302, 19.10.1992 г., стр. 1.

[4] ОВ L 184, 17.7.1999 г., стр. 23.